Ayamu ambayo sitaisahau

AYAMU AMBAYO SITAISAHAU 
  Naam! Hauchi hauchi hucha. Ayamu niliyokuwa nikiisubiri kwa hamu na ghamu iliwadia. Nilirauka huku dunia ikiwa imeanua joho lake jeusi tayari kumwalika bwana shamsi kushika hatamu. Umande wa nyasini ulimetameta metumetu huku ukicheza danedane kama almasi kuilaki siku. Nazo sauti tamu za nyuni walio kuwa wakizighani nyimbo zao zilihanikiza hewani. Inna, siku njema huonekana asubuhi. 
  Nilijitayarisha kwa makini kwani siku hiyo nilikuwa na shauku isiyo na kifani. Mwia kiduchu nilikuwa mezani kupata sebeho. Baada ya hapo, nilibeba maji, kalamu, kitabu na kamera. Kabla ya kutoka kuelekea shuleni, nina yangu alinipa fedha za matumizi ya siku hiyo kwani ilikuwa kaski ya ziara kwenye mbuga ya wanyama ya Tsavo mashariki. 
  Baada ya muda, niliondoka nyumbani kuelekea shuleni. Upeoni mwa uzi niliweza kuona stani. Amini usiamini, uso wangu ulingaa kwa furaha na bashasha belele. Niliongeza mwendo ili nifike haraka. Wasaa mfupi matwana iliwasili kituoni na hatimaye nilijitoma ndani humo. Pindi utingo alipopakia baadhi ya mizigo ya abiria wengine, alidandia na tukang'oa nanga.
  Nilipowadia shuleni, kila mtu alionekana na furaha ghaya mithili ya kibogoyo aliyepata meno. Kila mtu aliwasili mapema. Kabla ya kuanza safari yetu, mwalimu mkuu Bi Kidala aliniteua kama kiranja mkuu wa darasa letu. Jambo ambalo sijawahi kulitilia maanani kwani hii ilikuwa shani kubwa kwangu. 
  Mwia si mtonjo, basi liliwasili nasi hatukukawia kuingia. Mimi na swahiba yangu Kidawa tulipata nafasi karibu na dirisha. Baada ya kila mtu kuingia na kupata sehemu ya kukaa. Niliongoza kwa maombi ya safari kwani, safari huanza kwa hatua na msafiri pwani. Pindi safari ilipoanza ndipo rabsharabsha zilipoanza kwani wanagenzi wengine walipiga gumzo, wengine walitazama mandhari na wengine walikuwa wakiimba. Aidha, muziki uliokuwa basini humo ulituteka bakunja. Kwa nje, ungedhani ni wakristo waliojazibika kwa wingi wa roho mtakatifu. 
  Kufumba na kufumbua tulipita sehemu iliyokuwa na umati mkubwa wa watu. Nilipomsaili mwalimu wetu, alitwambia kuwa lilikuwa siku kuu ya mashujaa hivyo basi insi wale walikuwa wakimsubiri raisi ili kuwahutubia. Mara tu tuliposogea kidogo. basi letu lilikutana ana kwa ana na gari la raisi. Rais Uhuru alishuka na walimu wetu walienda kumpokea. Baada ya mazungumzo mafupi, niliteuliwa na mwalimu mkuu kumkaribisha rais na kumtambulisha kwa wanagenzi wenzangu. 
  Lo! Amini usiamini raisi alinipa pongezi lukuki na hatimaye aliamuru tamasha ianze. Watu walianza kucheza huku wengine wakila. Baada ya muda, kimya kilitanda huku kila mmoja akisubiri hotuba ya raisi. Baada ya hotuba hiyo, sote tulienda kumwaga rais na kuendelea na ziara yetu. 
  Baada ya muda tuliwaona wanyama kama vile swara, mbwa mwitu na wengine wengi wakila nyasi huku wengine wakitafuta chakula. Nilitoa kamera yangu na kuchukua video na picha zao. Ghafla bin vuu, alitokea simba aliyekuwa amejificha nyasini akitafuta windo. Mawia si mtonjo, swara walihisi hatari na wakaanza kukimbia ili kuyanusuru maisha yao wasijue walikokuwa wakielekea. Simba naye hakutaka kuachwa nyuma kwani aliwakimbiza huku akinguruma. 
  Simba huyo alikuwa mkubwa na mwenye nywele nyingi za kahawia kichwani. Swara alijizatiti kukimbia mbio kama umeme lakini wapi. Juhudi zake hazikuzaa matunda kwani hakuweza kuyakwepa mauti, hivyo basi aka naswa. Sote tuliingiwa na hofu tulipokuwa tukishuhudia namna simba alivyomuua swara. Ama kweli hakuna mwanzo usiokuwa na mwisho. Lo! lilikuwa tukio la kuogofya vilivyo. 
  Hata hivyo tuliwaona fisi wengi wakimzunguka simba wakingojea kula mabaki ya swara. Simba alipoondoka, walikula mzoga huo kwa ulafi. Baada ya muda wa saa tatu, tulitia nanga kwenye mbuga ya wanyama ya Tsavo. Lo! Furaha tuliyokuwa nayo haikuwa na mfano. Tuliingia kwa shangwe na nderemo. 
  Askari mmoja wa mbugani alituambia kuwa yeye ndiye atakayetuelekeza njia na pia alituambia sheria zinazotupasa kuzingatia tukiwa ndani ya mbuga hiyo. Miongoni mwa sheria hizo ni kutotupa taka nje na kupiga kelele. Baada ya hapo tuliingia mbugani na wanyama wa kwanza kuwaona walikuwa ni tumbiri Tumbiri hao walikuwa kwenye mti wa mbono huku wengine wakila matunda ya msituni na wengine wakiruka kutoka mti mmoja hadi mwingine. 
  Tulipoendelea kutembea, tulimwona mnyama aitwaye nguchiro aliyekuwa akila nyoka mkubwa aliyemnasa. Kando ya pale alipo, palikuwa na shimo ndogo alimotoka panya buku mnene. Si mbali na pale palikuwa na ndege aitwaye zurakulu aliyekuwa akidona wadudu. Kila tulivyozidi kutembea mbugani humo, ndivyo tulivyozidi kuwaona wanyama anuwai na miti kama vile mibuyu na migomba mwitu. Duh! Ilikuwa mikubwa si haba . 
  Nilifika nyumbani huku nikiwa na shauku ya kuwahadithia  wavyele wangu yote yaliyojiri ziarani. Ama kweli ilikuwa siku ya kufana sana maishani mwangu.
  Scanned with CamScanner